Praat saam oor Afrikaans by die SuidoosterfeesBladsy uit die Handwoordeboek van die Afrikaanse Taal (HAT) (2013) Die stand van Afrikaans by Suid-Afrikaanse universiteite kom op 29 April weer onder die loep wanneer die Afrikaanse Taalraad ŉ Jakes Gerwel-gesprek oor dié onderwerp by die Suidoosterfees in die Wes-Kaap aanbied. Ria Olivier, projekbestuurder vir die Afrikaanse Taalraad, sê dié gesprek, onder leiding van Freek Robinson, beloof om die klem van praat na doen te verskuif en nuwe lig op die voortdurende taaldebat te werp. Die paneellede is proff. Angelique van Niekerk (Universiteit van die Vrystaat), Wannie Carstens (Noordwes Universiteit), Rufus Gouws (Universiteit Stellenbosch) en Steward van Wyk (Universiteit van die Wes-Kaap). “Die groot gaping tussen die huidige werklikheid en die Gerwel-kommissie se aanbeveling in die 1990’s dat minstens een noordelike en een suidelike universiteit vir Afrikaanse studente voorsiening behoort te maak, sal vooropstaan in die gesprek,” sê Olivier. Die doel van die gesprek is uiteindelik om ŉ praktiese, probleemoplossende benadering tot meertaligheid te volg. “Die paneel sal idees oor die doeltreffende hantering van taaldiversiteit in die verskillende universiteitskontekste bespreek, asook die verskillende rolle van Afrikaans as onderrig- en leertaal, administratiewe taal, kultuurtaal en gemeenskapstaal.” Suksesvolle meertaligheidsmodelle in universiteite elders in die wêreld sal as voorbeelde dien. Daar sal ook gefokus word op praktiese oplossings om Afrikaans as universiteitsvak te bestendig en uit te bou onder moedertaal- én niemoedertaalsprekers. Die gesprek word Saterdag 29 April, van 12:00 – 13:00, by die Kunstekaapteater aangebied. Toegang is gratis.